ΓΡΑΠΤΗ ΕΡΩΤΗΣΗ E-2081/97 υποβολή: Cristiana Muscardini (NI) προς την Επιτροπή (19 Iουνίου 1997)

Θέμα: Σημαίες-φάντασμα και στόλος της ΕΕ

Ωπως είναι γνωστό στην Επιτροπή, οι εφοπλιστές και οι ναυτικοί της Κοινότητας υφίστανται άδικα τις αρνητικές συνέπειες ενός διαρκώς πιο έντονου ανταγωνισμού εκ μέρους των πλοίων που φέρουν σημαίες-φάντασμα, ανταγωνισμός ο οποίος οφείλεται κατά κύριο λόγο στη διαφορετικη και πιο επιβαρυντική φορολογική μεταχείριση την οποία υφίστανται οι εφοπλιστές και οι ναυτικοί των χωρών της Ευρωπαϊκής ώνωσης σε σχέση με εκείνους τρίτων χωρών.

Ενώπιον αυτής της κατάστασης, δεν νομίζει η Επιτροπή ότι:

1. πρέπει να δημιουργηθούν οι φορολογικές και διοικητικές συνθήκες καθώς και οι συνθήκες κοινωνικής πρόνοιας που θα επιτρέψουν να εξαλειφθούν οι διακρίσεις που θέτουν σε μειονεκτική θέση τους ναυτικούς και τους εφοπλιστές της Κοινότητας;

2. προκειμένου να ευνοηθεί η ύψωση της σημαίας της ώνωσης και των σημαιών των κρατών μελών στο γιγαντιαίο ευρωπαϊκό στόλο στις θάλασσες του κοσμου, πρέπει να υλοποιηθούν όσο το δυνατόν συντομότερα οι ελαφρύνσεις που ήδη προβλέπονται στην οδηγία του 1989 για να αντιμετωπισθεί με ίσα όπλα η επίθεση της ισχυρής αρμάδας των σημαιών-φάντασμα;

Απάντηση του κ. Kinnock εξ ονόματος της Επιτροπής (24 Ιουλίου 1997)

Στις 6 Μαΐου 1997, η Επιτροπή ενέκρινε αναθεωρημένες κατευθυντήριες γραμμές για τις κρατικές ενισχύσεις στον τομέα των θαλάσσιων μεταφορών ((SEC(97) 747 )).

Οι κατευθυντήριες γραμμές αναγνωρίζουν ότι η ανταγωνιστική διαφορά μεταξύ των σκαφών που νηολογούνται στην Κοινότητα και εκείνων που νηολογούνται εκτός αυτής, και ιδίως όσων αναπτύσσουν δραστηριότητες υπό σημαίες σκοπιμότητας, οφείλονται πρωτίστως σε φορολογικές επιβαρύνσεις (εταιρική φορολογία και ευθύνες που σχετίζονται με τις μισθοδοσίες των ναυτιλομένων) όπως έχει αποδειχθεί από διάφορες μελέτες που θεωρούν ότι αυτός είναι ο σημαντικότερος παράγων.

Ενώ η Επιτροπή συμφωνεί ότι επιβάλλεται να αναληφθεί άμεσα δράση προκειμένου να αντιμετωπισθεί το ενδεχόμενο περαιτέρω μείωσης του στόλου υπό κοινοτική σημαία, ιδίως αφ'ης στιγμής η εν λόγω συρρίκνωση συνοδεύεται από την απώλεια θέσεων εργασίας για τους ευρωπαίους ναυτιλομένους και την απώλεια ναυτιλιακής τεχνογνωσίας στην Κοινότητα, εναπόκειται στα κράτη μέλη να αποφασίσουν κατά πόσο πρέπει να καθιερωθούν μέτρα στήριξης για τους εθνικούς στόλους ή όχι.

Οι αναθεωρημένες κατευθυντήριες γραμμές καθιερώνουν κοινό πλαίσιο για ανάλογα εθνικά προγράμματα παροχής ενισχύσεων και καθορίζουν, πρωτίστως, διαφανή μέθοδο καθορισμού των μέγιστων επιτρεπτών ενισχύσεων. Τα κράτη μέλη θα έχουν τόσο το δικαίωμα να εξαιρέσουν τη ναυσιπλοΐα από φορολογικές επιβαρύνσεις και επιβαρύνσεις κοινωνικής ασφάλισης όσο και να επιστρέφουν τα ποσά που καταβάλλονται για τους ως άνω λόγους. Ανάλογες φορολογικές ελαφρύνσεις του κόστους εργασίας προβλέπονται για τους ναυτικούς με φορολογική έδρα σε ένα από τα κράτη μέλη που απασχολούνται σε σκάφη υπό ευρωπαϊκές σημαίες. Υπό ορισμένες προϋποθέσεις προβλέπεται επίσης η δυνατότητα ελάφρυνσης της φορολογίας των κερδών από ναυτιλιακές δραστηριότητες.

Η Επιτροπή θεωρεί ότι βάσει των νέων κατευθυντήριων γραμμών, που αντικαθιστούν τις κατευθυντήριες γραμμές του 1989 ((SEC(89) 921 τελικό )), τα κράτη μέλη θα διαθέτουν μεγαλύτερες δυνατότητες μείωσης ή εξάλειψης των ανταγωνιστικών μειονεκτημάτων στα οποία αναφέρεται το Αξιότιμο Μέλος του Κοινοβουλίου. Τα πρώτα θετικά αποτελέσματα, σε ό,τι αφορά την αύξηση του ευρωπαϊκού στόλου, έχουν ήδη παρατηρηθεί στην πράξη.